歸美堂
作者：李新
朝代：宋

paragraphs: 妙齡通籍金閨裏，三媺垂輝分鼎趾。
君恩至重論報難，烱烱臣心罄歸美。
太山深根蟠厚地，嵩華連鼇隆國址。
黄河一曲一千里，初自崑崙薦繁祉。
龍馬負出卜世圖，玉敷萬葉春有餘。
走問南箕天永久，莫計後天難老壽。
中和賡入頌聲中，明堂布政知無窮。
當時五章寄天保，而今三祝增華封。